Die BMW M3 is 'n hoëverrigtingweergawe van die BMW 3-reeks wat deur BMW se eie motorsportafdeling, BMW M GmbH, ontwikkel is. M3-modelle word vir elke generasie van die 3-reeks vervaardig sedert die E30 M3 in 1986 bekendgestel is. Die aanvanklike model was beskikbaar in 'n koepee-bakstyl met 'n afslaankap wat kort daarna bygevoeg is. M3-sedans was beskikbaar gedurende die E36 (1994–1999) en E90 (2008–2012) generasies. Sedert 2015 word die M3 uitsluitlik in die sedanbakstyl vervaardig, omrede die koepee- en afslaankapmodelle in die 4-reeks hergebruik word, wat dit die hoëprestasie-variant van die M4 maak. Opgradering van die standaard 3-reeksmodelle behels enjins, hantering, remme, lugdinamika, liggewig materiaal en verskillende binne-opgraderings. Die eerste BMW M3 was gebaseer op die E30 3-reeks en is van Maart 1986 tot Junie 1991 vervaardig. Die bakvorm vir die M3 is aansienlik verander, onder andere om die onderstelstyfheid, sleurkoëffisiënt en die bestuursdinamika te verbeter. Die geskiktheid vir wedrenne was op die voorgrond, daarom kon opofferings in gemak en produksiekoste gemaak word.